Els quatre alts responsables policials -Jordi Moreno, Bruno Lasne, Jordi Boixader i Miquel Àngel Barbolla- estarien ara per ara aïllats per una qüestió preventiva, tot i que dos d’ells, segons fonts properes al cos, haurien començat a evidenciar símptomes compatibles amb el coronavirus. Els altres dos no haurien mostrat cap signe de la malaltia. Com a alts responsables del cos, i abans que se sabés que Rossell i León es trobaven malament, havien mantingut algun contacte que altre.

De fet, més enllà de la cúpula, hores d’ara hi ha 45 policies inoperatius per culpa del virus pandèmic. Vuit d’ells estan de baixa per haver donat positiu a la malaltia (són tres diagnòstics positius més que ahir), mentre que 37 efectius més estan de baixa o en confinament preventiu, per mostrar símptomes o per haver estat en contacte amb algun positiu. S’espera recuperar al llarg d’aquesta setmana alguns dels membres del cos que estan ara fora de servei per culpa del virus.